REGULAMENTUL (CE) NR. 1053/2009 AL COMISIEI
din 5 noiembrie 2009
de modificare a Regulamentului (CE) nr. 952/2006 de stabilire a normelor de aplicare a Regulamentului (CE) nr. 318/2006 al Consiliului în ceea ce privește gestionarea pieței interne a zahărului și regimul cotelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1), în special articolul 40,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (2), în special articolul 50 alineatul (1), coroborat cu articolul 4,
întrucât:
(1)
După introducerea sistemului final și computerizat de transmitere a informațiilor privind prețul zahărului în cadrul sistemului de înregistrare a prețurilor în temeiul articolului 14 din Regulamentul (CE) nr. 952/2006 al Comisiei din 29 iunie 2006 de stabilire a normelor de aplicare a Regulamentului (CE) nr. 318/2006 al Consiliului în ceea ce privește gestionarea pieței interne a zahărului și regimul cotelor (3), care constă în transferul lunar al datelor privind prețurile de la operatorii autorizați la statele membre, urmat de transferul datelor naționale privind prețurile medii de la statele membre la Comisie, este oportună sporirea frecvenței de informare a Comitetului de gestionare a organizării comune a piețelor agricole cu privire la prețurile medii ale zahărului.
(2)
În acest scop, trebuie prevăzută obligația Comisiei de a informa lunar Comitetul de gestionare a organizării comune a piețelor agricole cu privire la prețurile medii ale zahărului alb vândut pe piața comunitară. Totuși, pentru a garanta confidențialitatea datelor, trebuie să existe un interval de trei luni înainte de comunicarea informațiilor privind prețurile către Comitetul de gestionare a organizării comune a piețelor agricole.
(3)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
La articolul 14 din Regulamentul (CE) nr. 952/2006, primul alineat se înlocuiește cu următorul text:
„În fiecare lună, Comisia informează Comitetul de gestionare a organizării comune a piețelor agricole în legătură cu prețul mediu al zahărului alb înregistrat în a treia lună anterioară datei transmiterii informației.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 noiembrie 2009.